b'\n_START_ARTICLE_\nCa l\'Hostal (Tivissa)\n_START_SECTION_\nDescripci\xc3\xb3\n_START_PARAGRAPH_\nSituat al carrer del Mercat, prop de la seva conflu\xc3\xa8ncia amb la pla\xc3\xa7a del Mercat. \xc3\x89s un edifici cantoner de gran pres\xc3\xa8ncia que es troba constitu\xc3\xaft per tres crugies. Consta de planta baixa, dos pisos i golfes i t\xc3\xa9 la coberta plana transitable. El frontis es compon sim\xc3\xa8tricament segons tres eixos, el central amb un portal molt alt d\'arc de mig punt amb imposta i dovelles encoixinades. Sobre la clau hi ha una petita finestra quadrada que incorpora la inscripci\xc3\xb3 "MDLXXXVI" a la part inferior. La resta d\'obertures s\xc3\xb3n d\'arc pla amb emmarcament de pedra i petites m\xc3\xa8nsules a la base. El primer pis i el segon pis queden delimitats per una cornisa que rep el mateix tractament que les obertures. A partir d\'aquesta, el parament dels murs passa de ser de carreus escairats a cer\xc3\xa0mica vista. En aquest punt tamb\xc3\xa9 canvia el tractament dels angles cantoners, encoixinats als pisos inferiors i de carreus als superiors. Remata la fa\xc3\xa7ana un r\xc3\xa0fec amb volada suportat per m\xc3\xa8nsules.'